Eyþór Arnalds, oddviti minnihlutans í borginni segir ábyrgð á mygluskemmdum í gas- og jarðgerðarstöð Sorpu, GAJU, liggja hjá meirihlutanum í borginni. Greint var frá mygluskemmdum í glænýju húsnæði GAJU í gær en forsvarsmenn Sorpu telja að mistök hafi verið gerð í hönnunarferlinu. Sé það raunin hyggst Sorpa leita réttar síns. Verkfræðistofan Efla sá um hönnun en Mannvit hönnunarforsendur og veitti ráðgjöf. Framkvæmdastjóri Eflu er erlendis og gat ekki veitt viðtal vegna málsins og forstjóri Mannvits sagðist ekki vilja tjá sig um málið að svo stöddu. Eyþór segir byggingu GAJU hafa verið klúður frá upphafi til enda.